Woede ná afdanking van drie senior polisieoffisiere in Oos-Kaap(Argieffoto) Die DA in die Oos-Kaap het woedend gereageer oor die afdanking van drie senior polisieoffisiere in die provinsie en sê die polisie se besluit om hulle die trekpas te gee moet ten sterkste veroordeel word. “Dit lyk of die afdanking van die bevelvoerder van die Humewood-polisiestasie, brig. Leonie Bentley, die bevelvoerder van die Gelvandale-polisiestasie, brig. Lawrence Soekoe, asook dié van brig. Ronald Koll volg op oordrewe aanklagte en rasgedrewe is,” sê Marshall von Buchenroder, ŉ DA-lid van die provinsiale wetgewer. “Die stap gaan die hart uit doeltreffende polisiëring in Nelson Mandelabaai ruk. Daar kan nie bekostig word om offisiere van dié gehalte te verloor nie.” Von Buchenroder sê die drie offisiere het hul lewe gewy in diens van die inwoners van Nelson Mandelabaai en dat hul gesamentlike kennis en ondervinding onvervangbaar is en dat hulle afdanking ŉ verlammende uitwerking op die metro se polisiediens gaan hê. “Dit is duidelik dat die polisie se topbestuur gekaap is deur ŉ kliek wat werksgeleenthede vir hul vriende wil hê.” Von Buchenroder sê hy gaan die kwessie met die LUR vir veiligheid in die provinsie, Weziwe Tikana-Gxothiwe, die provinsie se polisiehoof, lt.genl. Liziwe Ntshinga, en die speaker van die Oos-Kaapse wetgewer, Helen Sauls-August, opneem. Hy gaan ook die voorsitter van die portefeuljekomitee oor gemeenskapsveiligheid, Babalwa Lobishe, vra om ŉ dringende vergadering daaroor te belê en die polisiebestuur te ontbied om die stap te verduidelik. Von Buchenroder sê Bentley, Soekoe en Koll se afdanking spruit uit ŉ vergadering waartydens hulle beswaar gemaak het teen die aanstelling van brig. Thandiswa Kupiso as bevelvoerder van die Mount Road-groepering. Die beswaar is aangeteken ná ŉ ooreenkoms tussen die polisie en die polisievakbonde Popcru en Sapu dat posisies soos dié van groepbevelvoerders afgeskaf word. ŉ Hofbevel verbied ook sulke aanstellings. Die vergadering het glo gemoedere opgejaag en Bentley, Soekoe en Koll het gevra om verskoon te word. Volgens die DA is daar bewyse, waaronder ŉ notule en ŉ opname van die vergadering, wat wys dat dié versoek toegestaan is. Die drie is egter ontslaan op aanklagte van ongehoorsaamheid omdat hulle glo sonder toestemming die vergadering verlaat het. Altesaam ses senior offisiere het glo verklarings afgelê waarin hulle hul by Kupiso skaar, teenstrydig met die notules en die opname. Kupiso, die mees junior brigadier onder die vier, is intussen aangewys as waarnemende bevelvoerder van die Nelson Mandelabaai-distrik. Von Buchenroder sê hy gaan die LUR vra om uit te vind wat geword het van die sake van meineed en regsverydeling wat aanhangig gemaak is teen die individue betrokke. Hy eis ook antwoorde van die onafhanklike polisieondersoekdirektoraat (Opod) oor waarom dié glo geweier het om ŉ saak aanhangig te maak. “Dit lyk of die afdanking rasgedrewe is om die topleierskapstruktuur oop te stel vir voortrekkery.”